‘મુન્દ્રુ મુડીચુ’ પછી શ્રીદેવી તથા રજનીકાન્ત ‘ગાયત્રી’માં એક સાથે આવ્યાં, ત્યારે ૧૯૭૭માં ‘શ્રી’ની ઉંમર માત્ર ૧૪ જ વર્ષ! ‘ગાયત્રી’માં રજનીકાન્તનો રોલ પતિ તરીકેનો હોવા છતાં એઝ યુઝઅલ, નેગેટિવ હતો અને એ જ તેમની કરિયર માટે ટર્નિંગ પોઇન્ટ પણ સાબિત થયો. ‘ગાયત્રી’ સુધી રજની ખલનાયકની ભૂમિકાઓ કરતા અને સિગારેટ ઉછાળીને મોંમાં ઝીલવાની સ્ટાઇલથી પોપ્યુલર તો હતા જ. પરંતુ, ‘ગાયત્રી’માં તેમણે શ્રીદેવીને એક સીનમાં, થપ્પડ માર્યા પછી મારવા લંબાયેલા હાથથી તરત એ જ શૉટમાં જે અંદાજથી સિગારેટ પેટાવી, તે સ્ટાઇલને પ્રેક્ષકો ભારે તાળીઓથી વધાવી લેતા! ‘ગાયત્રી’માં પત્ની બનતી શ્રીદેવીને (હિરોઇનને) મારવાના એ સીનને દર્શકો વધાવે ત્યાંથી તો શરૂઆત થઈ હતી. ફિલ્મમાં શ્રીદેવીની વહારે આવનારા (‘હીરો’) એક્ટર જયશંકર કરતાં પણ વિલન રજનીકાન્તને વધારે તાળીઓ સાથે લોકપ્રિયતા મળી. ‘ગાયત્રી’ પછી જ સિનેમાના પડદે વિલન રજનીકાન્તની હીરો તરીકેની એન્ટ્રી અને બન્યા ‘રજની સર’!